Margrete Auken (SF), 2001-04-27:
Jeg har egentlig spekuleret lidt på, hvorfor vi skulle have det her forslag i dag, og det, jeg kan komme frem til, er, at ministeren præcis skulle have den situation frem, som opstår nu, nemlig at camouflere, at man på et grundlag, som altså er så meget på kanten af sandheden, at hvis ikke det havde været Folketingets talerstol, jeg stod på, så ville jeg have brugt et andet ord om det, vil få det til at se ud som om, at fordi der ikke blev sat penge af til København-Ringsted og løsningen, som vi havde vedtaget dér - i øvrigt alle sammen i enighed, altså ordførerne på det tidspunkt - var det tegn på, at man så havde opgivet den.
Og så har man brugt den parallelle formulering til det forslag her, at fordi der ikke blev sat penge af, så har man opgivet den. Jeg vil lige sige til hr. Kaj Ikast, at det jo er lidt ærgerligt, at vi ikke sidder og hører hinanden under de der forhandlinger, men hvis hr. Kaj Ikast prøver at huske, hvad der skete, så har vi altså været imod udretningen i SF hele tiden.
Elektrificeringen har vi sådan set ikke været imod og er det for den sags skyld heller ikke, men vi mener, at med den jernbaneprioritering, der ligger i øjeblikket, og med det fedtesystem, der er, hvor der jo ikke er penge til noget som helst på jernbanerne, hvor alt skal gå til motorveje, især fordi denne her regering er helt vild med motorveje - jamen prøv nu lige at høre efter - der er elektrificeringen fra Fredericia og opefter en alt for stor sag nu.
Jeg har ikke sagt, at man skal opgive den i al evighed, men nu.
Det vil ikke give noget på godstrafikken, da man alligevel skal lade om i Taulov, det vil sige, at det giver god mening at vente med dette her.
Udretningen har vi aldrig været tilhængere af, men jeg synes, det er vigtigt at fastholde, at der ikke ved de forhandlinger i 1999 blev taget stilling til, at vi skulle opgive elektrificeringen, og jeg vil godt også her sige, at det er en klar fordrejelse af, hvad der faktisk skete. Der blev endnu mindre - endnu mindre - taget stilling til, at vi skulle opgive udbygningsløsningen, endnu mindre.
Den var der nemlig mange, der sad og gik aktivt ind for.
Der fik vi simpelt hen bare låget ned over fingrene.
Det blev smækket ned over fingrene på os af Richelieu derovre, for der havde vi jo betalt alle de gamle regninger på underslæb og efterslæb fra nedslidning på jernbanenettet.
Dem havde vi jo så betalt dér, og da vi så skulle i gang med udbygningen, eller altså i gang med at have noget, sagde finansministeren niks, og på det tidspunkt var den daværende trafikminister så lammet, at hun ikke kunne mere, så da kom der ikke noget ud af dét.
Men det var sandelig ikke ensbetydende med, at vi havde opgivet, ligesom vi altså heller ikke ved de forhandlinger opgav elektrificering. Vi udskød den, og vi udskød den
betragtelig længe, og det gjorde vi sådan set meget bevidst. Det andet udskød vi overhovedet ikke, det bad vi mindeligt om at få på banen igen.
Men jeg synes ikke, det skal lykkes trafikministeren her på denne her måde at spille os ud mod hinanden.
Der er rig lejlighed til at gøre det på andre områder, men lige præcis på det her punkt skal det ikke lykkes. Der er ikke tale om, at vi tilkendegav ved de forhandlinger, at nu var det slut med elektrificeringen.
Det er der ikke tale om.
Det ved jeg godt at trafikministeren heller ikke siger, nu er det bare udretningen, han vil have ind, men begrundelsen var, at der ikke blev sat penge af til det i 1999, hvor der ikke blev sat penge af til noget som helst andet end de der gamle regninger og så de der nye tog, som jeg i øvrigt - det skal vi så komme tilbage til - pludselig opdager, at han altså nu også er ude med de lange fingre efter, men det skal blive løgn, skal det.
Men der blev ikke sat penge af, og det kan ikke bruges som begrundelse for overhovedet, at vi skulle have udskudt eller måske åbenlyst helt have sagt nej til de her ting. Så sagt til Venstre og De Konservative: På et eller andet tidspunkt kan det godt give god mening, at vi går i gang med den elektrificering, men det er klart, at i prioriteringen lige nu står vi med nogle dramatiske pendlerproblemer, som det ikke er hensigten at løse.
Der står vi med nogle voldsomme nedslidningsproblemer, som trænger til mange flere penge.
Der er en masse andre ting, der spiller ind dér, som gør, at det giver god mening stadig væk at udsætte elektrificeringen.
Men der er ikke ved de forhandlinger taget den mindste smule stilling til det, og det skal bare slås helt fast, uanset hvad ministeren skriver i forslaget.